Μέγαρο Τόκου

Το Παλαιό Δημαρχείο (Μέγαρο Τόκου) κτίσθηκε το 1879 στην Καβάλα ως κατοικία του καπνέμπορου Δημητρίου Τόκου. Είναι κτίσμα οθωμανικού νεοκλασικισμού και μπαρόκ, που διατηρεί όμως στοιχεία της τοπικής παράδοσης (έχει χτιστεί από Ηπειρώτες και Δυτικομακεδόνες τεχνίτες). Αξιόλογο διακοσμητικό στοιχείο είναι το καμπύλο αέτωμα/τύμπανο της στέγης του. Βρίσκεται στην οδό Κύπρου 14, αμέσως βόρεια του Δημοτικού Πάρκου. Στέγασε το Προξενείο της Ιταλίας και για δύο χρόνια το Ημιγυμνάσιο της Ελληνορθοδόξου κοινότητος. Μετά την πώλησή του, το 1911, στέγασε το Ελληνικό Υποπροξενείο ως την απελευθέρωση της Καβάλας από τους Βουλγάρους το 1913, οπότε στεγάστηκε το Δημαρχείο ως το 1937 και, μετά τον Β’ Παγκόσμιο Πόλεμο, το ιδιωτικό Γυμνάσιο Παπασιδέρη. Από τη βεράντα του κτιρίου εκφωνήθηκαν πολιτικοί λόγοι, όπως αυτός του Ελευθερίου Βενιζέλου, ο οποίος επισκέφθηκε την Καβάλα το 1929. Το 1979 αγοράσθηκε από το Υπουργείο Πολιτισμού, αναστηλώθηκε και έκτοτε στεγάζεται σε αυτό η 12η Εφορεία Βυζαντινών αρχαιοτήτων. Παραπομπές Εξωτερικοί σύνδεσμοι Επίσημος ιστότοπος